## La Filmoteca d’Estiu conclou les seues projeccions amb ‘Personal Shopper’, d’Olivier Assayas

*** La Filmoteca d’Estiu està organitzada per l’IVC i acabarà el 31 d’agost als jardins del Palau de la Música
* El cicle dedicat a Olivier Assayas en la Filmoteca d’Estiu prosseguirà en setembre dins de la programació de la Filmoteca Valenciana**

La Filmoteca d’Estiu projecta el dijous 29, el divendres 30 i el dissabte 31 d’agost, a les 22:30 hores, *Personal Shopper* (2016), del cineasta francés Olivier Assayas. Amb una duració de 106 minuts, la pel·lícula és l’última programada dins del cicle dedicat al cineasta francés en la Filmoteca d’Estiu, que després prosseguirà en setembre dins de la programació regular de la Filmoteca Valenciana en la seu de l’edifici Rialto.

El cicle de la Filmoteca d’Estiu ha presentat en orde cronològic quatre dels títols més destacats de la filmografia d’Olivier Assayas: *Irma Vep* (1996), *Les hores de l’estiu* (2008), *Viaje a Sils Maria* (2014) i *Personal Shopper* (2016), amb la qual conclouen les projeccions d’esta edició.

*Personal Shopper* està protagonitzada per Kristen Stewart, una de les actrius preferides d’Assayas, ja que també va intervindre en *Viaje a Sils Maria*, junt amb Juliette Binoche. La pel·lícula narra la història de Maureen, una jove estatunidenca que treballa a París com a responsable del guarda-roba d’una celebritat. No li agrada el treball que té, però és l’única cosa que ha trobat per a pagar la seua estada mentres espera una manifestació de l’esperit de Lewis, el seu germà bessó, mort uns mesos abans.

Olivier Assayas escriu el guió i dirigix una pel·lícula estranya i arriscada en la qual combina el gènere de fantasmes i el *thriller* policíac, i planteja una reflexió crítica sobre la soledat i l’aïllament, però també sobre el consumisme, la banalitat i el narcisisme d’una societat capitalista marcada per l’impacte de les noves tecnologies.

**Patrimoni audiovisual valencià**

Com en edicions anteriors, totes les sessions de la Filmoteca d’Estiu s’obrin amb la projecció d’una mostra de la col·lecció de pel·lícules domèstiques en passos estrets, recuperades per la Filmoteca Valenciana i digitalitzades i conservades en el seu arxiu fílmic. Estes projeccions servixen per a recordar la missió essencial de l’arxiu de la Filmoteca: la salvaguarda del patrimoni audiovisual valencià i de la memòria col·lectiva.

La Filmoteca Valenciana manté l’oferta cinematogràfica a la ciutat durant el mes d’agost amb la celebració de la Filmoteca d’Estiu i les projeccions a l’aire lliure. Els criteris de programació de la Filmoteca d’Estiu són els mateixos que se seguixen la resta de l’any en la Sala Berlanga: versió original, qualitat en les projeccions i un preu assequible.

Fecha: 28/08/2024